बात मुख्यमंत्री द्वारा सरकार की छवि सुधारने की कि जाये तो मुख्यमंत्री एवं समाजवादी पार्टी के प्रदेश अध्यक्ष अखिलेश यादव इस तरह के अभियानों से दो तरफा फायदा उठाने की फिराक में हैं। एक तरफ उन्होने औरैया में जनसम्पर्क अभियान की शुरुआत करते हुए कहा कि उत्तर प्रदेश की कई परियोजनाओं में दूसरे प्रदेश रूचि ले रहे हैं और इनकी प्रशंसा कर रहे है तो दूसरी तरफ कुछ दल बराबर झूठी आलोचनाएं कर रहे हैं। अखिलेश ने यहां तक कहा कि लोकसभा चुनाव 2014 के मद्देनजर समाजवादी पार्टी के खिलाफ साजिशें रची जा रही है। हमें इससे सतर्क रहना होगा। उन्होंने कहा कि समाजवादी पार्टी की सरकार में खजाना पत्थरों पर खर्च नहीं किया जाएगा, बल्कि किसानों, नौजवानों, और बेकारों के हित में योजनाओं पर खर्च होगा। प्रदेश में बिजली व्यवस्था में शीघ्र सुधार होगा।